Thys en Rita Grobbelaar se kleinseun Joe het nog steeds ŉ koeël in sy kakebeen ná ŉ Sondagoggend op die egpaar se plaas in Leeudoringstad.

Kol. Emelda Setlhako, woordvoerder van die polisie in Noordwes, het aan Maroela Media bevestig drie mans het omstreeks 04:30 op die plaas Frisgewaagd toegeslaan. Thys, in sy 70’s, is vroegoggend uit om te gaan koeie melk toe die mans hom oorval het.

Sy vrou Rita, het onraad vermoed en ŉ rewolwer uitgehaal, maar die mans het haar oorrompel. Die egpaar se dogter Karen, is tydens die voorval bokant haar hart en in haar arm geskiet en die kleinseun Joe, is twee keer in sy mond geskiet.

Rita Venter, inwoner van Leeudoringstad en vriendin van die gesin, het aan Maroela Media gesê Karen is intussen na ŉ hospitaal in Klerksdorp oorgeplaas, maar Joe is nog in Tshepong-hospitaal, omdat hulle nie ŉ mediese fonds het nie. “Hulle is baie bekommerd. Hy het nog nie die nodige mediese aandag ontvang nie,” het Venter gesê. “Een van die koeëls is dwarsdeur agter uit, maar die tweede koeël sit nog steeds in sy kakebeen vas. Dit is ŉ krisissituasie. Hy het ernstige aandag nodig.”

Venter het gesê Thys is intussen na sy kinders in Meyerton. Sy lyf is glo baie seer vandag. “Rita voel ook dronkerig ná die aanval. Sy is tans in Klerksdorp om klere te kry vir Joe en Karen.”

Thys en Rita woon alleen op die plaas, Karen en haar seun het vir die Kersvakansie by hulle kom kuier.

Setlhako het bevestig niemand is nog in verband met die voorval in hegtenis geneem nie. “Die aanvallers het met die rewolwer gevlug. Die polisie ondersoek twee sake van poging tot moord en huisroof.”